Wäinö Aaltonen
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Wäinö Aaltonen var en finsk billedhugger, Finlands ledende billedhugger på 1900-tallet. Han var utdannet som maler ved Åbo tegneskole, som skulptør var han vesentlig selvlært. Hans arbeider er preget av en nesten egyptisk formstrenghet og av klassisk harmoni.
Til hans mest kjente verker hører frihetsmonumentet i Nyslott (granitt, 1920–1921), bronsestatuen av Paavo Nurmi (1924–1925), dessuten minnesmerker over Aleksis Kivi i Tammerfors (1926–1927) og Helsingfors (1934) og det greskinspirerte marmorrelieffet Frihetsgudinnen kranser (1938–1940, ødelagt i 1944) i universitetet i Helsingfors. Han utførte også uttrykksfullt forenklede portretthoder, blant annet av Jean Sibelius (1935) og dronning Louise av Sverige (1942).Wäinö Altonenmuseet i Åbo åpnet i 1967. Les mer i Store norske leksikon Kunst i Finland